钦定古今图书集成/历象汇编/庶征典/第164卷 > 《周礼》 > 《秋官》
## 钦定古今图书集成/历象汇编/庶征典/第164卷 > 《周礼》 > 《秋官》

《庭氏》，掌射国中之夭鸟。

〈疏〉城郭人聚之处，不宜有夭鸟，故去之。〈订义〉王昭禹曰：“夭鸟，谓呼鸣而为怪者。先王因人情之所恶，故在国中者皆庭氏射之。”　郑康成曰：“夭鸟旧所无有，偶自远而至此也。如鸲鹆来巢，鲁旧无，今有之，故《春秋》书其异。”

“若不见其鸟兽”，则以救日之弓与救月之矢夜射之。

〈注〉“不见鸟兽”，谓夜来呼鸣为怪者。〈订义〉刘执中曰：“鸟兽为夭者，夜中闻其声而不见其形，被其害而不见其迹者也。救日之弓者，乘日食时所造，阳乘于阴之器也。太阴之弓，月食时所造，阴胜阳所成也。以阴阳至盛之气，攻暗昧不明之夭，罔不克矣。”郑锷曰：“昔欧阳修作《鬼车诗》中谓昔者周公夜呼庭氏，率属弯弧，逐出九州之外，射之三发不中，天遣天狗投空啮之，落其一头，清血常流。以昼藏夜伏，阴黑则飞，见火光则惊。堕血点污人家，其家必破。”由此言之，不设官以射之，为害岂小哉！